Þingræður haldnar á Alþingi Íslendinga



Virðulegi forseti. Það er álitamál hvort þess þarf sérstaklega að geta héðan úr ræðustól að ég flytji till. til breytinga á þessu frv. um staðsetningu Byggðastofnunar á Akureyri þar sem því hefur verið rækilega lýst úr forsetastól að sú till. sé flutt við 3. umr. eftir að hafa verið dregin til baka við 2. umr. til að ekki þyrfti að vera neitt álitamál. Ég vil kynna till. þar sem henni hefur ekki verið útbýtt með nafni eins flm., en hann er sá sem hér stendur. Till. er svohljóðandi: „Við ákvæði til bráðabirgða bætist ný mgr. svohljóðandi: Stjórn Byggðastofnunar er heimilt að ákveða að aðsetur stofnunarinnar skuli vera á Akureyri og skal stjórnin láta fara fram ítarlega athugun á því máli.“ Þessi till. þarfnast ekki skýringa, svo augljós sem hún er, sanngjörn og eðlileg.



Virðulegi forseti. Frv. til l. um sóknargjöld o. fl. var samþykkt hér í hv. Ed. fyrir alllöngu. Það fór síðan til hv. Nd. og voru þar gerðar á því tvær breytingar. Þessar breytingar eru tæknilegs eðlis. Í fyrsta lagi öðlist lögin gildi hinn 1. jan. 1986, en eins og lögin voru samþykkt frá Ed. var sagt að þau öðluðust gildi þegar í stað. Það er að sjálfsögðu tæknilega ógerlegt að innheimta sóknargjöld eftir þessum nýju lögum fyrr en á næsta ári þannig að það er mjög eðlilegt að þau taki gildi um næstu áramót. Í öðru lagi var gerð nokkur orðalagsbreyting á ákvæði til bráðabirgða um innheimtu sóknargjalda og var samþykki brtt. í hv. Nd. svohljóðandi, með leyfi forseta: „Á meðan innheimtumaður ríkissjóðs nýtur óbreyttra lögkjara skv. bráðabirgðaákvæði I laga nr. 41/1984 skal þóknun fyrir innheimtu sóknargjalda renna til innheimtumannsins og fara eftir því sem um semst.“ Menntmn. Ed. hefur fjallað um þetta mál og er sammála um að mæla með þessari breytingu.

Eyjólfur Konráð Jónsson Hæstv. forseti. Fjh.- og viðskn.-menn hafa litið á þessa litlu breytingu sem gerð var í Nd. Hún er einungis um það að rýmka nokkuð veðheimildir veðdeildar Búnaðarbanka Íslands, að hann megi taka veð í hvers konar fasteignum. Nm. mæla með því að frv. verði samþ. eins og það kom frá Nd.



Virðulegi forseti. Það er gerð ein breyting á frv. til l. um flutningsjöfnunarsjóð og innkaupajöfnun olíu og bensíns frá því sem við afgreiddum þetta mál héðan úr þessari deild. Nd. samþykkir eina breytingu sem er afar veigalítil, en þó er hún samþykkt þar. Það er í 6. gr. Í niðurlagi hennar segir: „Undanþegið innkaupajöfnun er flugbensín og flugsteinolía, sem ætluð er til nota í utanlandsflugi.“ Setningin „sem ætluð er til nota í utanlandsflugi“ falli niður, það sé ekki innkaupajöfnun á flugbensíni og flugsteinolíu í utanlandsflugi. Ég hef rætt þetta við þá í viðskrn. síðan brtt. kom fram og þetta veldur engri breytingu. Þetta er framkvæmdaatriði hjá þeim. Þeir sjá því ekkert athugavert við að framkvæma frv. þó felld séu út þessi orð þarna. Þess vegna leggur fjh.- og viðskn. þessarar hv. deildar til að frv. verði samþykkt eins og það kemur hér frá Nd.



Virðulegi forseti. Hér er frv. til l. um viðauka við lög nr. 44 25. maí 1976, um Fiskveiðasjóð Íslands, sem við höfðum gengið frá í þessari deild fyrir allnokkru. Þetta er búið að vera nokkuð lengi á ferðinni í Nd. Þar er gerð breyting á þessu frv. frá því sem við gengum frá því, þ. e. settur í það viðauki á eftir 2. gr. Hana ætla ég að lesa, með leyfi forseta: „Við kaup á skuldabréfum skv. 1. gr. er stjórn sjóðsins óbundin af ákvæðum 11. og 12. gr. laga nr. 44/1976, en skuldabréf þessi skulu vera tryggð með veði í fiskiskipum og/eða fasteignum og á þann hátt sem stjórn Fiskveiðasjóðs Íslands metur fullnægjandi.“ Viðbótin sem Nd. leggur til að bætt verði við þessa grein hljóðar svo: „Fiskveiðasjóði er heimilt að veita lán eða ábyrgðir vegna stofnframkvæmda við fiskeldisstöðvar með veði í fasteignum eða gegn ábyrgðum sem stjórn Fiskveiðasjóðs metur fullnægjandi og er hún í þeim efnum óbundin af ákvæðum 11. og 12. gr. laga nr. 44/1976.“ Við höfum spjallað um þetta í sjútvn. Ed. og n. er sammála því að mæla með því að þessi viðauki komi inn í frv. Hún leggur til að það verði samþykkt eins og það kemur þannig breytt frá Nd. Eins og við vitum öll hafa þeir fjöldamörgu aðilar sem hafa stofnað til fiskeldis, bæði í smáum og stórum stíl, verið í miklum vandræðum með hvar þeir njóti fyrirgreiðslu. Talið er mjög eðlilegt að fiskeldi geti komið til afgreiðslu hjá Fiskveiðasjóði eins og öðrum sjóðum ef þar verða peningar fyrir hendi. Við teljum þetta því eiga fullan rétt á sér. Það er getið þarna um 11. og 12. gr. laga nr. 44 frá 1976, en þær eru um veðheimildir Fiskveiðasjóðs varðandi eingöngu fiskiskip og annað. Auðvitað er ekki hægt að binda þessa lánastarfsemi við slíkt heldur verður að miða við þau veð sem stjórn Fiskveiðasjóðs metur gild. Nefndin leggur til að þessi breyting verði hér samþykkt og að frv. verði samþykkt eins og það kemur þannig breytt frá Nd.